Маска на Агамемнон

Маската на Агамемнон е златна погребна маска од бронзеното време, откриена во Микена, јужна Грција. Маската, изложена во Националниот археолошки музеј во Атина, е опишана од историчарката Кети Гир како ''Мона Лиза'' на праисторијата“.
Германскиот археолог Хајнрих Шлиман, кој го открил артефактот во 1876 година, верувал дека го пронашол телото на микенскиот крал Агамемнон, водач на Ахајците од античкиот грчки еп за Тројанската војна, ''Илијада''. Современите археолошки истражувања сугерираат дека маската датира од околу 16 век п.н.е., односно околу 300–400 години пред периодот на митската Тројанска војна.
1 Откривање
Шлиман ја нашол златната погребна маска во 1876 година, во гробница означена како Гроб V, на локалитетот во Микена. Вкупно осум мажи биле откриени во кругот на гробот, сите имале оружје во гробовите, но само пет имале маски, кои биле во гробот IV и гробот V.
Количествата на злато и внимателно обработените артефакти укажуваат на чест, богатство и статус на погребаниот. Маската на Агамемнон била именувана од Шлиман по легендарниот грчки крал Агамемнон од Хомеровата ''Илијада''.
Маската на Агамемнон била создадена од еден дебел златен лим, загреан и зачукуван на дрвена позадина, а деталите се додадени подоцна со остар алат. По неговите откритија на локацијата, Шлиман го известил грчкиот крал Ѓорѓи I. Приближно до крајот на својот живот, археологот ги прифатил сомнежите за вистинскиот сопственик на маската и е цитиран како рекол: „Значи, ова не е Агамемнон.... ова не се негови украси? Во ред, да го наречеме Шулце.“
2 Автентичност
Во втората половина на 20 век и почетокот на 21 век, автентичноста на маската била формално доведена во прашање, првенствено од Вилијам Калдер III и Дејвид Трејл. Списанието ''„Археологија“'' објавило серија написи во кои се претставени двете страни на дебатата.
Застапниците на аргументот за измама тврдат дека снаодливиот Шлиман можел да ја направи маската според општиот модел на другите микенски маски, и да најде можност да ја постави на локалитетот за да се „открие“ при ископувањето.
Бранителите посочуваат дека ископувањето било затворено на 26-27 ноември поради неделен празник и дожд. Не било дозволено повторно да се отвори додека Стаматакис ја обезбедил работата со веродостојни сведоци. Трите други маски биле откриени дури на 28 ноември, а маската на Агамемнон била пронајдена на 30 ноември.
Втората критика се заснова врз стилот на изработката, бидејќи маската на Агамемнон се разликува од трите други маски на повеќе начини: таа е тридимензионална наместо рамна, едно од влакната на лицето е исечено, наместо врежано, ушите се исечени, очите се прикажани како и отворени и затворени, со отворени очни капаци, со линија на затворени очни капаци низ центарот, самото лице има целосна зашилена брада со тенки мустаќи, устата е добро дефинирана (во споредба со рамните маски), веѓите се формирани на два лака наместо на еден.
Одбраната презентирала претходни аргументи дека обликот на усната, триаголната брада и деталите на брадата се речиси исти како гривата и прамените на златниот ритон со глава на лав од гробот IV.
Современите археолошки истражувања сугерираат дека маската е вистинска, но датира од периодот пред Тројанската војна, а според други, маската потекнува уште порано, приближно 2500 години п.н.е.